អ្នកស្រុក៖ ទស្សនកិច្ច​របស់​​លោកស្រី Michelle Obama ជា​កិត្តិយស​សម្រាប់​ខេត្ត​សៀមរាប
លោកស្រី Michelle Obamaមាន​ផែនការ​នឹង​អញ្ជើញ​ទៅ​កាន់​ទីក្រុង​សៀមរាប​នៅ​ថ្ងែ​សុក្រ​នេះ។
ក្រុងសៀមរាប — សម្រាប់ប្រជាជននៅក្នុងខេត្តសៀមរាប ការអញ្ជើញមកទស្សនកិច្ចរបស់លោកស្រី Michelle Obama ភរិយាប្រធានាធិបតីរបស់សហរដ្ឋអាមេរិក គឺជាកិតិ្តយសរបស់ខេត្តនិងប្រពលរដ្ឋនៃខេត្តសៀមរាប។ នេះគឺជាទស្សនកិច្ចដំបូងបង្អស់របស់លោកស្រី Michelle Obama ដែលជាភរិយាប្រធានាធិបតីសហរដ្ឋអាមេរិកដែលកំពុងកាន់តំណែងដំបូងបំផុតដែលមកទស្សនាប្រទេសកម្ពុជា។ ប្រជាជននៅក្រុងសៀមរាបបានដឹងច្បាស់ពីការមកដល់របស់លោកស្រី Michelle Obama។ អង្គុយពិសារកាហ្វេជាមួយមិត្តភក្តិជាច្រើននៅក្នុងហាងមួយនៅកណ្តាលទីក្រុងសៀមរាប លោកពូ ចាប នឿ មានប្រសាសន៍ថា លោកពូនិងមិត្តភក្តិរបស់លោកពូបានដឹងអំពើដំណើរទស្សនកិច្ចរបស់លោកស្រី Michelle Obama។ លោកពូបាននិយាយថា៖ «ខ្ញុំមើលព័ត៌មានតាមទូរទស្សន៍ហើយបានដឹងថា គាត់មកពីរបីថ្ងៃដើម្បីជួយលើកស្ទួយវិស័យអប់រំនៅកម្ពុជា»។ អ្នកស្រី ផន សុភាព ដែលជាអ្នកលក់នំនិងអ្នកជិតខាងរបស់គាត់ អ្នកស្រី សាន គឹមសៀង ដែលកំពង់លក់បបរគ្រឿងនៅតាមដងផ្លូវមួយនៅក្នុងសង្កាត់សាលាកម្រើកនៃទីក្រុងសៀមរាបបាននិយាយថា ការអញ្ជើញមករបស់លោកស្រី Michelle Obama ជាកិត្តិយសរបស់ប្រជាពលរដ្ឋនៃខេត្តសៀមរាប។ អ្នកស្រី ផន សុភាពបានមានប្រសាសន៍ថា៖ «វាគឺជាកិត្តិយសរបស់ខេត្ត។ ខ្ញុំសប្បាយចិត្ត។ វាជាការល្អដែលគាត់មកជួយក្មេងស្រីឲ្យបានចូលរៀន។ ខ្ញុំចង់ឲ្យក្មេងស្រីបានចូលរៀនព្រោះខ្ញុំមិនបានចូលរៀន»។ អ្នកស្រី សាន គឹមសៀង បានមានប្រសាសន៍ថា៖ «វាជាកិត្តិយសរបស់ខ្មែរ ជាពិសេសខេត្តសៀមរាបតែម្តង»។ អ្នកស្រីបានបន្ថែមថា៖« ខ្ញុំឃើញមុខរបស់គាត់តាមទូរទស្សន៍»។ លោកស្រី Michelle Obamaមានផែនការនឹងអញ្ជើញទៅកាន់ទីក្រុងសៀមរាបនៅថ្ងែសុក្រនេះ ដែលនៅទីនោះលោកស្រីនឹងជួបជាមួយសមភាគីខ្មែរគឺលោកស្រី ប៊ុន រ៉ានី ភរិយារបស់លោកនាយករដ្ឋមន្រ្តី ហ៊ុន សែន។ លោកស្រីនឹងសំណេះសំណាលជាមួយក្រុមសិស្សនិងពួកអ្នកស្ម័គ្រចិត្ត Peace Corps របសអាមេរិក ហើយនឹងមើលកម្មវិធីក្នុងសហគមន៍ខ្លះដើម្បីពង្រឹងការអប់រំដល់នារីកម្ពុជា។ ប្រហែលចម្ងាយ១០គីឡូម៉ែត្រពីទីប្រជុំជននៃក្រុងសៀមរាប ប្រជាពលរដ្ឋនៅក្នុងសង្កាត់សៀមរាបនៃទីក្រុងសៀមរាបដែលមានមុខរបរជាអ្នកធ្វើស្រែចម្ការមិនបានដឹងពីដំណើរអញ្ជើញមកទស្សនកិច្ចរបស់លោកស្រី Michelle Obama នោះទេ។ អង្គុយនៅក្រោមផ្ទះធំជាមួយកូន កូនប្រសារ និងចៅៗរបស់គាត់ លោកអ៊ំស្រី ប៉ាត កឿង ដែលមានអាយុ៦៤ ឆ្នាំមិននិងកូនទាំងពីររបស់គាត់មិនបានស្គាល់ថាលោកស្រី Michelle Obama ជានរណានោះទេ។ ហើយគាត់ក៏មិនដឹងដែរថា លោកស្រីជាភរិយារបស់ប្រធានាធិបតីសហរដ្ឋអាមេរិកលោកបារ៉ាក់ អូបាម៉ា។ លោកអ៊ំក៏មិនដឹងផងដែរពីដំណើរនៃទស្សនកិច្ចនេះ។ លោក អ៊ំ បានមានប្រសាសន៍ថា៖ «ខ្ញុំអត់ស្គាល់ Obama។» នាង នួន សារុនដែលជាកូនស្រីរបស់លោកអ៊ំ ប៉ាត កឿង និយាយថា៖ «ខ្ញុំអត់បានដឹង។ ខ្ញុំនៅតែផ្ទះ»។ នួន សារុន បានសួរអ្នកយកព័ត៌មានរបស់ VOA ពីវិធីដែលគាត់អាចមើលឃើញពីដំណើរមកដល់របស់ភរិយាលោក បារ៉ាក់ អូបាម៉ា។ គាត់បានសួរអ្នកយកព័ត៌មានយ៉ាងដូច្នេះថា៖ «ខ្ញុំធ្វើយ៉ាងម៉េចទើបឃើញគាត់»។ អ្នកស្រី សួន សុភ័ក្ត្រ ដែលនៅជាមួយកូនស្រីដែលមានអាយុ៨ឆ្នាំនិងកូនប្រុសអាយុជាងមួយឆ្នាំរបស់គាត់បាននិយាយថា គាត់ក៏មិនស្គាល់ឬបានដឹងអំពីលោកស្រី Michelle Obama នោះដែរ។ គាត់មានប្រសាសន៍ថា គាត់ចង់ឲ្យកូនស្រីតូចដែលមានអាយុ៨ឆ្នាំរបស់គាត់រៀនបានរៀនខ្ពស់ ឲ្យបានយ៉ាងហោចណាស់ដល់បានចប់ថ្នាក់ទី១២។ នៅពេលប្រាប់ពីទស្សនកិច្ចនិងបានសួរថា តើគាត់រំពឹងអ្វីពីដំណើរទស្សនកិច្ចនេះ បងស្រី សួន សុភ័ក្ត្រ បាននិយាយថា៖ «ខ្ញុំមិនដឹងនិយាយថាម៉េច ព្រោះខ្ញុំមិនបានដឹងពីកម្មវិធីហ្នឹងផង»។ អ្នកស្រី សួន សុភ័ក្ត្រ ក៏ដូចជាក្រុមគ្រួសារដទៃៗទៀតដែលបានសម្ភាសន៍មានប្រសាសន៍ថា ពួកគាត់នឹងមើលទូរទស្សន៍នៅយប់នេះដើម្បីឲ្យបានស្គាល់លោកស្រី Michelle Obama។